I 1149 mødtes kongerne Knud 5. og Svend Grathe i et slag neden for den bakke, Høje Taastrup Kirke ligger på. Saxo Grammaticus fortæller i Danmarks Krønike, at Knud i 1149 angriber Sjælland ved at sejle en jysk flåde ned gennem Isefjord. Efter at have plyndret Roskilde drager Knud videre med sin hær mod "Hafn" (København), men i mellemtiden har Svend samlet en hær, som bliver sendt fra Skåne til Sjælland. De to hære mødes ved Høje Taastrup Kirke. Det første sammenstød mellem de to hære falder ud til Knuds fordel, men begge konger frygter nu for deres liv og vælger at flygte. Det andet sammenstød mellem hærene bliver vundet af Svends skånske soldater, som kalder Svend tilbage til Høje Taastrup, så han midt på slagmarken kan blive udråbt som sejrherre. Knud flygter derefter med resterne af sin hær tilbage til Jylland.  Fredsforhandlingerne i 1658 I 1658 blev fredsaftalen efter nederlaget til svenskerne i Første Karl Gustav-krig forhandlet i Høje Taastrup præstegård. De forhandlinger, der førte til Freden i Roskilde, blev ført i Høje Taastrup Præstegård i dagene 16. til 18. februar 1658. Ved forhandlingerne var den danske konge, Frederik 3. repræsenteret af rigshofmester Joakim Gersdorff og rigsråd Christen Skeel, mens den svenske konge var repræsenteret af rigsråd Sten Nilsson Bielke og den danske overløber Corfitz Ulfeldt. Aftalen blev færdigforhandlet og underskrevet i Roskilde den 26. februar 1658.  Biskop Søren Glud Søren Sørensen Glud var præst ved Høje Taastrup Kirke 1648-1673. Han havde gennem sin hustru kontakt til hoffet og blev derved vært for fredsforhandlinger mellem Danmark og Sverige forud for Freden i Roskilde. I 1673 udnæver kong Christian 5. Søren Sørensen Glud til biskop i Viborg. Som biskop var Søren Glud med til at forfatte Danske Lovs 2. bog: Om Religionen og Geistligheden, og han var med til at dømme i skilsmissesagen mellem Marie Grubbe og ægtemanden Palle Dyre. Søren Glud beklædte bispesædet i Viborg til sin død i 1693.  Kirkehistoriker Johannes Fenger Johannes Ferdinand Fenger var præst ved Høje Taastrup Kirke 1854-1861. Fenger var kirkehistoriker og opnåede i 1828 den teologiske licentiatgrad på en afhandling om den antikristne filosof Celsus. Fenger tog initiativ til stiftelsen af Selskabet for Danmarks Kirkehistorie og var formand for Det Danske Missionsselskab. Fenger havde et nært venskab med digteren B.S. Ingemann, som ofte besøgte ham i præstegården.  Malerkunst Maleren L.A. Ring malede i de år, han boede i Baldersbrønde, en række motiver af Høje Taastrup Kirke.  Film Filmen Jagten fra 2012 bruger Høje Taastrup Kirke som kulisse i en central scene, hvor hovedpersonen Lucas (Mads Mikkelsen) er til julegudstjeneste.